รับภาระดอก1.44พันล้าน กู้สร้างเขื่อน
ครม.ไฟเขียวจ่ายดอกเบี้ย 1,443 ล้านบาท สำหรับเงินกู้สร้างเขื่อนนิคมฯ ให้แบงก์ออมสิน
16 ต.ค. 2555

ครม.ไฟเขียวจ่ายดอกเบี้ย 1,443 ล้านบาท สำหรับเงินกู้สร้างเขื่อนนิคมฯ ให้แบงก์ออมสิน
นายชลิตรัตน์ จันทรุเบกษา รองโฆษกประจำสำนักนายกฯ เปิดเผยว่า ที่ประชุมคณะรัฐมนตรี (ครม.) เมื่อวันที่ 15 ต.ค.ที่ผ่านมา มีมติเห็นชอบให้รัฐบาลชดเชยส่วนต่างของต้นทุนเงินและอัตราดอกเบี้ย ที่ธนาคารออมสินปล่อยสินเชื่อให้กับการนิคมอุตสาหกรรมแห่งประเทศไทย (กนอ.) เพื่อสร้างเขื่อนนิคมอุตสาหกรรม 6 แห่ง คิดเป็นเงินชดเชยทั้งสิ้น 1,443 ล้านบาท โดยจะทยอยจ่ายในระยะเวลา 15 ปี
ทั้งนี้ การสร้างเขื่อนป้องกันนิคมอุตสาหกรรม 6 แห่ง ที่ กนอ.กู้เงินจากธนาคารออมสินทั้งสิ้น 3,546 ล้านบาท คิดดอกเบี้ยในอัตรา 4.22% แต่ กนอ.ต้องจ่ายในอัตรา 0.01% ที่เหลือรัฐบาลเป็นผู้รับภาระ ขณะที่เงินต้น กนอ.จะขอจัดสรรจากสำนักงบประมาณ เพื่อนำมาชำระคืนเงินต้น
สำหรับนิคมอุตสาหกรรม 6 แห่ง ที่กู้เงินมาสร้างเขื่อนกั้นน้ำ ได้แก่ นิคมอุตสาหกรรมลาดกระบัง 719 ล้านบาท นิคมอุตสาหกรรมบางชัน 450 ล้านบาท นิคมอุตสาหกรรมบางปู 971 ล้านบาท นิคมอุตสาหกรรมบางพลี 602 ล้านบาท นิคมอุตสาหกรรม จ.สมุทรสาคร 787 ล้านบาท และนิคมอุตสาหกรรม จ.พิจิตร 13 ล้านบาท